**ווֹיטק** (בפולנית: **Wojtek**;‏ 1942 – 2 בדצמבר 1963) היה דוב חום סורי שאומץ בהיותו גור על ידי חייל תותחנים פולני-בריטי במלחמת העולם השנייה וקיבל דרגת טוראי. במהלך הקרב על מונטה קאסינו עזר וויטק בנשיאת תחמושת ובהכנסתה אל התותחים.

רקע
---

בשנת 1942 מצא נער מקומי ליד המדאן שבאיראן גור דובים של דוב חום סורי. אמו של הדוב נורתה, והנער מכר את הדוב לחיילי הצבא הפולני בעבור כמה פחיות בשר משומר. החיילים קנו את הדוב בשביל לעודד את רוחה של פליטה צעירה בשם אירנה בוקוביץ' מתלאות המלחמה, אירנה אף נתנה לו את שמו – וויטק. השם "וויטק" הוא שם סלאבי ישן, אם כי הוא עדיין נפוץ בפולין גם היום. השם בנוי משתי מילים: "woj" (קיצור של המילה "wojna" שפירושה מלחמה); ו-"ciech" (הנאה, שמחה, חיוך). לכן לשם יש שתי משמעויות: "הנהנה ממלחמה" או "הלוחם החייכן". 

וויטק הפך במהרה לאטרקציה עבור חיילים ואזרחים כאחד. עד גיל שנה ניזון מחלב משומר אותו שתה מבקבוקי וודקה מרוקנים. תוך זמן קצר הפך לקמע הבלתי-רשמי של כל היחידות שהוצבו בסמוך.

וויטק בחיי הצבא
---------------

וויטק גויס רשמית לצבא הפולני, קיבל דרגת טוראי ונמנה עם פלוגת אספקת הארטילריה הפולנית ה-22 של צבא אנדרס. במהלך שירותו הצבאי עבר בעיראק ולאחר מכן דרך סוריה, ארץ ישראל, מצרים, ובדרום איטליה. כשהתבגר אכל פירות, דבש, ריבה וסירופ. הוא זכה לשתות בירה, שהייתה אהובה עליו כמעט כמו דבש. בזמן הפנוי נהנה וויטק גם מעישון סיגריות והיאבקות.

וויטק התגורר עם חיילים אחרים באוהליהם, ובנדידות ממקום למקום הועבר בתוך ארגז עץ באמצעות משאית. הוא למד להצדיע במסדרים ולשאת פגזים. היכולות הפיזיות של הדוב אפשרו לו להעביר פגזים בכמות גדולה עד לסוללות התותחים, אפילו כשהיה תחת אש. במהלך הקרב על מונטה קאסינו סייע וויטק על ידי הובלת תחמושת בכמויות ובמהירויות שלא נראו קודם לכן. ב-18 במאי נכבשה גבעת המנזר על ידי חיילי הקורפוס הפולני השני.

לאות הוקרה על עזרתו, אישר המטה הצבאי לשנות את סמל היחידה לדוב הנושא פגז.

אחרי המלחמה
-----------

עם תום מלחמת העולם השנייה בשנת 1945 הועבר וויטק יחד עם יחידתו לסקוטלנד. הוא הפך במהרה לפופולרי בקרב התושבים המקומיים והעיתונות, וזכה לתשומת לב רבה מצד התקשורת. הוא גם היה אורח קבוע בתוכנית "בלו פיטר" של רשת ה-BBC. לוויטק ניתן צל"ש על שירותו ועל אומץ הלב שהפגין במהלך הקרב על מונטה קאסינו והוא אף הועלה לדרגת רב"ט. בעקבות שחרורו ב-15 בנובמבר 1947, נמסר וויטק לגן חיות בסקוטלנד בו בילה את שארית ימיו. לעיתים ביקרוהו יוצאי צבא פולנים שהעבירו לו בחשאי סיגריות ובקבוקי בירה. וויטק נפטר בגיל 21, במותו שקל כמעט 250 ק"ג ונישא לגובה העולה על 1.8 מטרים. 

ב-2011 הופק סרט אודות וויטק הדוב בקופרודוקציה בריטית, פולנית וגרמנית.

גלריה
-----

* פסל של וויטק הדוב באדינבורו, סקוטלנד.פסל של וויטק הדוב באדינבורו, סקוטלנד.
* וויטק בבסיס הזמני של היחידה אשר ברוויקשייר לאחר סיום המלחמהוויטק בבסיס הזמני של היחידה אשר ברוויקשייר לאחר סיום המלחמה
* וויטק פוגש כלבוויטק פוגש כלב
* חייל פולני משחק עם וויטקחייל פולני משחק עם וויטק
* תג פלוגת אספקת הארטילריה הפולנית ה-22תג פלוגת אספקת הארטילריה הפולנית ה-22
* אנדרטה לדוב וויטק בז'אגאן, פולין.אנדרטה לדוב וויטק בז'אגאן, פולין.

ראו גם
------

* ויניפג הדובה
* סמלת רקלס

קישורים חיצוניים
----------------

ויקישיתוף מדיה וקבצים בנושא **וויטק** בוויקישיתוף
* קטע קול יובל מלחי, פרק 178: הסיפורים הטובים בהיסטוריה - הסיפור הראשון , באתר "קטעים בהיסטוריה", 1 במרץ 2017

הערות שוליים
------------

1. ↑  המומחיות של הדב
2. 1 2 3  שי לוי, ‏חיות מלחמה, באתר ‏מאקו‏, 8 בדצמבר 2017
3. ↑  יגאל מוסקו, ‏המומחיות של הדב: טעינת פגזים, באתר ‏מאקו‏, 28 במאי 2011
4. 

|  |  |
| --- | --- |
| בקרת זהויות עריכת הנתון בוויקינתונים | 
* GND: 1177088517
* LCCN: no2015158310
* NKC: ola2016909827
* VIAF: 178145003288761301285
* WorldCat: lccn-no2015158310

 |